als_Latn dik_Latn sag_Latn
Nga Mero Baze
Në mënyrë të pazakontë, kryetarit të Partisë Demokratike Lulzim Basha, fushata për zgjedhjet palamentare, po i shndërrohet në fushatë për fitoren, në zgjedhjet në Partinë Demokratike, duke përdorur si slogan kryesor: “Duke ndryshuar veten, do ndryshojmë Shqipërinë”.
E gjitha filloi pikërishtë atëhere, kur ai mendoi se e fitoi betejën pas Marrëveshjes me Edi Ramën. I vendosur të ndërtojë një parti me njerëz të tij, Lulzim Basha hartoi një listë tërësisht të vetën, duke nxjerrë jashtë loje çdokënd që ai mendonte se e kishte kundër tij në të ardhmen.
Këtu filloi dhe problemi real i tij.
Në mënyrë të pazakontë, përveç reagimit publik të disa zërave autoritarë në PD, atij i filloi dhe hemoragjia nga listat e njerëzve të cilëve ai u kishte premtuar vend të sigurtë, dhe i kishte degdisur në zona të pasigurta.
Tani prej tre ditësh Lulzim Basha është përfshirë në betejë për të fituar Partinë Demokratike, duke lënë mënjanë zgjedhjet parlamentare.
Nëse i shikon thelbin e fjalimeve të tij në Tepelenë, Gjirokastër, Sarandë etj, është sllogani: “Duhet të ndryshojmë veten, që të ndryshojmë Shqipërinë”. Pra shikohet qartë se prej tre ditësh Lulzim Basha është në betejë për të mbrojtur ndryshimet që ka bërë dhe jo në betejë për të dëshmuar se si do të ndryshojë Shqipërinë.
Edhe përmbajtja e këtij slogani po të hysh seriozisht, është shumë problematike, por Basha e ka luksin që nuk ia merr njeri seriozisht ato që thotë nëpër takime.
Pasi, nëse Shqipëria do të ndryshohej realisht siç po ndryshon Basha PD-në, kjo do të ishte një fatkeqësi për Shqipërinë, pasi do t’i imponoheshin asaj anti-vlera të PD dhe klientë të rinj të rekrutuar kundrejt pagesës. Një Shqipëri e bërë si PD që po bën Basha, është ku u ku më keq se kjo Shqipëri që është.
Por përtej kësaj, fokusimi i Bashës tek beteja brenda partisë, më shumë se sa tek beteja me kundërshtarin, tregon qartë përse është i interesuar sot Lulzim Basha. Energjitë e tij po harxhohen përditë për të mbrojtur spastrimin e PD dhe jo fshirjen nga skena të kundërshtarëve.
Edhe po të vëresh se si po luftohen “dezertorët” nga lista e kupton qartë ,se qëllimi është të deklasohen ata që po tradhëtojnë dhe jo kundërshtarët.
Fjala vjen “tani” doli që Ramiz Çoba paska qenë oficer kufiri, sikur nuk dihej qysh më 2005 kur ishte deputet. Dhe kjo nuk përbën asnjë krim. Apo fjala vjen tani doli që Lefter Maliqi është njeri banal, ndërkohë që Basha i kishte premtuar siç thotë ai, të ishte përfaqësuesi i Republikës së Re në Berat. Akoma më e pistë është loja me njerëzit me të shkuar problematike në PD, të cilët në këtë listë të PD janë shumfishuar, edhe pse PD kishte flamurin e dekriminalizimit në duar mandatin që shkoi. E gjithë kjo bëhet që, nëse dikush prej tyre lëviz, t’i përmendet e shkuara kriminale si mashtrues apo vrasës e hajdut. Po derisa janë ende luajalë do të mbrohen.
Pra energjitë e Bashës në fushatë po shkojnë për të fituar betejën me kundërshtarët në parti dhe jo betejën me kundërshtarët politik. Të njëjtën gjë natyrisht po bëjnë dhe kundërshtarët e tij në parti, edhe pse të dy palët flasin sikur po punojnë për për 25 Qershorin. Në fakt të gjithë kanë në mendje 25 Korrikun.
ssw_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn